શ્રીમદ્-ભગવદ-ગીતાનો આ અનુવાદ લખતી વખતે પણ ગીતાજીવન જીવવાની અખંડ સાધનામાંથી મહામુશ્કેલીએ તેઓ વખત કાઢી શક્યા. પ્રથમ પ્રથમ રોજ એક એક જ શ્લોકનો અનુવાદ કરી રાખતા; પણ તે અત્યંત નિયમિતપણે. આગળ જતાં બે બે ત્રણ ત્રણ શ્લોકોનો અનુવાદ પણ એક જ દિવસે કરી લેતા. આમ કરતાં હિમાલયમાં કૌસાનીના મુકામમાં તા. ૨૪-૬-૨૯ને દિવસે આ અનુવાદ એમણે પૂરો કર્યો. ત્યાર પછી ગીતાના અભ્યાસી એવા ત્રણ ચાર આશ્રમવાસીઓ આગળ એની એમણે ચર્ચા કરી. અમે એ અનુવાદ જોઈ ગયા. અર્થની બાબતમાં અનેક ઠેકાણે સુધારા સૂચવ્યા. જેટલાનો તેઓ તરત સ્વીકાર કરી શક્યા, તેટલા સુધારા એમણે પોતાના અનુવાદમાં દાખલ કર્યા અને એ આખી ચોપડી રાજદ્વારી હિલચાલની મહા ધમાલ દરમિયાન ઉતાવળે છપાઈ ગઈ.